BG Официален вестник на Европейския съюз L 39/5

РЕШЕНИЕ ЗА ИЗПЪЛНЕНИЕ (ЕС) 2018/209 НА КОМИСИЯТА

от 8 февруари 2018 година

за предоставяне на поисканата от Ирландия дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници

(нотифицирано под номер С(2018) 624)

(само текстът на английски език е автентичен)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Директива 91/676/EИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,

като има предвид, че:

(1) В Директива 91/676/ЕИО се определят правилата за опазването на водите от замърсяване с нитрати от селскостопански източници. Ако количеството оборски тор, което дадена държава членка възнамерява да разреши за наторяване на хектар годишно, е различно от количеството, определено в точка 2, втора алинея от приложение III към Директива 91/676/ЕИО, количеството оборски тор трябва да бъде определено така, че да не засяга постигането на целите, определени в член 1 от същата директива, и трябва да е обосновано от обективни критерии, като дълги вегетационни периоди и култури с голямо усвояване на азот.

(2) На 22 октомври 2007 г. Комисията прие Решение 2007/697/ЕО (2) за предоставяне на дерогация по искане на Ирландия съгласно Директива 91/676/ЕИО с цел да се разреши прилагането на оборски тор до максимум 250 kg азот на хектар годишно при определени условия, във ферми с минимум 80 % пасища, в контекста на „Irish Action Programme as implemented in the European Communities (Good Agricultural Practices for Protection of waters) Regulations 2006 (Нормативен инструмент № 378 от 2006 г.)“.

(3) На 24 февруари 2011 г. Комисията прие Решение 2011/127/ЕС (3), което изменя Решение 2007/697/ЕО и удължава срока на дерогацията до 31 декември 2013 г., в контекста на „Irish Action Programme as implemented in the European Communities (Good Agricultural Practices for Protection of waters) Regulations 2010 (Нормативен инструмент № 610 от 2010 г.)“.

(4) На 27 февруари 2014 г. Комисията прие Решение 2014/112/ЕС (4) за предоставяне на поисканата от Ирландия дерогация съгласно Директива 91/676/ЕИО на Съвета с цел да се разреши прилагането на оборски тор до максимум 250 kg азот на хектар годишно при определени условия, във ферми с минимум 80 % пасища, в контекста на „Irish Action Programme as implemented in the European Communities (Good Agricultural Practices for Protection of waters) Regulations 2014 (Нормативен инструмент № 31 от 2014 г.)“. Срокът на действие на Решение 2014/112/ЕС изтече на 31 декември 2017 г.

(5) Дерогацията, предоставена с Решение 2014/112/ЕС, обхващаше през 2016 г. 6 802 ферми, което съответства на около 5,4 % от общия брой стопанства с животни на пасищно отглеждане, 20,2 % от общия брой селскостопански животни и 9,3 % от общата нетна селскостопанска земя в Ирландия.

(6) На 7 март 2017 г. Ирландия внесе в Комисията искане за разширяване на дерогацията по точка 2, трета алинея от приложение III към Директива 91/676/ЕИО.

(7) В съответствие с член 3, параграф 5 от Директива 91/676/ЕИО Ирландия прилага програма за действие на цялата си територия.

(8) Данните, предоставени от Ирландия в рамките на задължението за докладване в член 10 от Директива 91/676/ЕИО, показват, че за периода 2012—2015 г. водите като цяло са с добро качество. Всички мониторингови станции в Ирландия за подземни води показват средна концентрация на нитратите под 50 mg/l, а в 87 % от тези мониторингови станции средната концентрация на нитратите е под 25 mg/l. Всички мониторингови станции в Ирландия за повърхностни води показват средна концентрация на нитратите под 40 mg/l, а в 99,5 % от тези мониторингови станции средната концентрация на нитратите е под 25 mg/l.

(9) През последните години броят на селскостопанските животни в Ирландия се е увеличил. От периода 2008—2011 г. до периода 2012—2015 г. броят на главите едър рогат добитък, свине и овце се е увеличил съответно с 3,8 %, 3,7 % и 5,1 %, обръщайки тенденцията на спад в сравнение с предишния отчетен период. Средното прилагане на азот от оборски тор през периода 2012—2015 г. е възлизало на 104 kg/ha, което е сходно с периода 2008—2011 г. Средното прилагане на фосфор през периода 2012—2015 г. е възлизало на 15 kg/ha, което също е сходно с периода 2008—2011 г. Средното използване на изкуствени азотни торове през периода 2012—2015 г. се е увеличило с 5 % в сравнение с периода 2008—2011 г. Средното използване на изкуствени фосфорни торове през периода 2012—2015 г. се е увеличило с 32,7 % в сравнение с периода 2008—2011 г. Въпреки това средното използване на изкуствени фосфорни торове в периода 2012—2015 г. все още е с 9,5 % по-ниско от средното използване на такива торове в периода 2004—2008 г (5).

(10) В Ирландия 92 % от земеделската земя е заета от пасища. Като цяло в пасищните ферми 50 % от площите се експлоатират екстензивно и поради това имат относително ниска гъстота на животните и ниско прилагане на торове, 21 % се експлоатират по агро-екологични програми и само 9,3 % се експлоатират интензивно. 8 % от площите се използват за орно земеделие. Средното използване на химически торове в пасищата възлиза на 80 kg/ha азот и 8 kg/ha фосфор (5).

(11) Климатът в Ирландия се характеризира с равномерно разпределение на валежите през годината и със сравнително малки температурни разлики, което позволява вегетационният период на тревата да продължава от 330 дни в югозападните райони до около 250 дни в североизточните (6).

(12) След като разгледа искането на Ирландия съгласно точка 2, трета алинея от приложение III към Директива 91/676/ЕИО и в светлината на ирландската програма за действие, и натрупания опит от дерогацията, предвидена в решения 2007/697/ЕО и 2014/112/ЕС, Комисията счита, че количеството оборски тор, предложено от Ирландия, съответстващо на 250 kg азот на хектар годишно, няма да възпрепятства постигането на целите на Директива 91/676/ЕИО, като се имат предвид някои строги индивидуални условия, които следва да се приложат към фермерите, обхванати от разрешението.

(13) Подкрепящата информация, предоставена от Ирландия, показва, че предлаганото количество от 250 kg азот на хектар годишно във фермите с най-малко 80 % пасища е оправдано въз основа на обективни критерии, като дълги вегетационни периоди и високи добиви на трева с високо усвояване на азот.

(14) Срокът на действие на Решение 2014/112/ЕС изтича на 31 декември 2017 г. С цел да се осигури възможност на засегнатите фермери да продължат да ползват дерогацията, е целесъобразно да се приеме настоящото решение.

(15) Мерките, предвидени в настоящото решение, са в съответствие със становището на Комитета по нитратите, създаден по силата на член 9 от Директива 91/676/EИО,

ПРИЕ НАСТОЯЩОТО РЕШЕНИЕ:

Член 1

Дерогация

Дерогацията, поискана от Ирландия с писмо от 7 март 2017 г. с цел да се разреши наторяване на земята с по-голямо количество оборски тор от предвиденото в точка 2, втора алинея, първо изречение от приложение III към Директива 91/676/ЕИО, се предоставя при условията, определени в настоящото решение.

Член 2

Определения

За целите на настоящото решение се прилагат следните определения:

а) „пасищни ферми“ означава стопанства, в които 80 % или повече от селскостопанската земя, налична за торене с оборски тор, е заета от трева;

б) „пасящ добитък“ означава едър рогат добитък (с изключение на малки телета), овце, еленови, кози и коне;

в) „трева“ означава постоянно или временно тревно пасище (под временно се разбира пасище на по-малко от четири години);

г) „парцел“ означава индивидуален участък или група участъци, хомогенни по отношение на отглежданите селскостопански култури, вида на почвата и практиките за торене;

д) „план за наторяване“ означава предварително изчисление за планираното използване и наличието на хранителни вещества;

е) „отчет за наторяването“ означава баланс на хранителните вещества въз основа на действителното използване и усвояването на хранителните вещества.

Член 3

Обхват

Настоящата дерогация се прилага за пасищни ферми, за които е издадено разрешение в съответствие с член 4.

Член 4

Ежегодно подаване на заявления и поемане на ангажимент

1. Фермерите, стопанисващи пасищни ферми, могат да подадат заявление до компетентните органи за получаване на годишно разрешение за торене с оборски тор до 250 kg азот на хектар годишно. Заявлението съдържа декларация, че фермерът, стопанисващ пасищната ферма, е подложен на всички проверки, предвидени в член 9.

2. В годишното заявление, посочено в параграф 1, заявителят писмено се ангажира да спазва условията, определени в членове 6 и 7.

Член 5

Предоставяне на разрешения

Разрешенията за прилагане на определено количество оборски тор, което съдържа до 250 kg азот на хектар годишно, се предоставят при спазване на условията, определени в членове 6 и 7.

Член 6

Прилагане на оборски тор и други торове

1. Количеството оборски тор от пасящ добитък, което се прилага всяка година върху земята в пасищните стопанства, включително и от самите животни, не трябва да надхвърля количеството оборски тор, съдържащо 250 kg азот на хектар, при спазване на условията, определени в параграфи 2—8.

2. Общото въведено количество азот не може да надвишава предвидимата потребност от хранителни вещества на съответната култура, нито да превишава максималната норма за торенето, приложима за пасищната ферма, установена в програмата за действие за нитратите, и трябва да взема предвид снабдяването с азот от почвата. Общото внасяне на азот в отделните случаи трябва да се определя различно, въз основа на гъстотата на животните и производителността на пасището.

3. За всяка пасищна ферма се изготвя и съхранява план за наторяването, в който се описват сеитбооборотът за земеделската земя и планираното торене с оборски тор и други торове. Той трябва да бъде на разположение в пасищната ферма за всяка календарна година преди 1 март на същата година. Планът за наторяване трябва да съдържа най-малко следното:

а) план за сеитбооборота, в който трябва да е посочена площта на парцелите с трева и на парцелите с други култури, включително скица, показваща местоположението на отделните парцели;

б) броя на животните в пасищната ферма, описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;

в) изчисление на количествата азот и фосфор в оборския тор, произведен в пасищната ферма;

г) количеството, вида и характеристиките на оборския тор, изнесен извън пасищната ферма или внесен в нея;

д) очаквани потребности на културите от азот и фосфор за всеки парцел;

е) резултати от анализите на почвата, свързани със съдържанието на азот и фосфор, ако има такива;

ж) вида тор, който ще се използва;

з) изчисление на приложеното количество азот и фосфор от оборски тор за всеки парцел;

и) изчисление на приложеното количество азот и фосфор от химически и други торове за всеки парцел.

Планът за наторяване се преразглежда най-късно седем дни след настъпването на евентуални промени в селскостопанските практики в пасищната ферма.

4. Във всяка пасищна ферма се изготвя и съхранява отчет за наторяването, включващ информация, свързана с управлението на въведените количества азот и фосфор и на замърсените води. Отчетът се предава на компетентния орган за всяка календарна година най-късно до 31 март на следващата календарна година.

5. За всяка пасищна ферма периодично се извършват анализи на съдържанието на азот и фосфор в почвата.

Вземането на проби и анализите се извършва най-малко веднъж на всеки четири години за всяка хомогенна област от пасищната ферма от гледна точка на сеитбооборота и почвените характеристики.

Изисква се минимум по един анализ на всеки пет хектара земеделска земя.

Резултатите от анализа на съдържанието на азот и фосфор в почвата трябва да са на разположение в пасищната ферма.

6. Оборски тор не се разпръсква през есента преди култивирането на тревата.

7. До 15 юни трябва да бъде приложена най-малко 50 % от торовата течност, произведена в стопанството. За прилагания след 15 юни се използва оборудване за разпръскване на торова течност, което е с ниски емисии.

Член 7

Управление на земята

1. Временните пасища се орат напролет.

2. Разораните тревни пасища, независимо от вида на почвата, се засяват непосредствено след това с култури с висока потребност от азот.

3. В сеитбооборота не се включват бобови или други растения, които фиксират азота от въздуха. Това обаче не се отнася за детелината в пасища, в които тя заема под 50 %, нито за другите бобови растения, засети заедно с тревата.

Член 8

Мониторинг

1. Компетентните органи гарантират, че за всеки окръг се изготвят и актуализират ежегодно карти с процента на пасищните ферми, процента на селскостопанските животни и процента на земеделската земя, обхванати от разрешения, както и карти на местното земеползване.

2. Компетентните органи извършват мониторинг на почвата, повърхностните води и подземните води и предоставят данни на Комисията за концентрациите на азота и фосфора в почвената вода, за минералния азот в почвения профил и за концентрацията на нитрати в подземните и повърхностните води както при условията на дерогация, така и при отсъствието на такава. Мониторингът трябва да се провежда на ниво земеделски площи във фермата и в селскостопанските водосборове. Мониторинговите площадки трябва да са представителни за основните типове почва и степените на интензивност, преобладаващите практики за наторяване и основните култури.

3. Компетентните органи извършват засилен мониторинг на водите в селскостопанските водосборове, разположени в близост до най-уязвимите водни обекти.

4. Компетентните органи извършват проучвания на местното земеползване, сеитбооборота и селскостопанските практики по отношение на пасищните ферми, обхванати от разрешения.

5. Събраната информация и данни от анализите на хранителните вещества, посочени в член 6, параграф 5, и от мониторинга, посочен в параграф 2 от настоящия член, се използват за изчисляване по съответния модел на степента на загубите на нитрати и фосфор в пасищните ферми, обхванати от разрешения.

Член 9

Контрол

1. Компетентните органи осигуряват подлагането на административен контрол на всички заявления за разрешение. Когато контролът покаже, че условията, предвидени в членове 6 и 7, няма да бъдат изпълнени, заявленията се отхвърлят и заявителят се уведомява за причините.

2. Въз основа на анализ на риска, на резултатите от контрола през предходните години и на резултатите от общия контрол на случаен принцип за прилагането на ирландското законодателство за изпълнение на Директива 91/676/ЕИО компетентните органи изготвят програма за инспекции на място в пасищните ферми. При инспекциите на място се проверява спазването на условията, определени в членове 6 и 7 от настоящото решение, като инспекциите трябва да покриват най-малко 5 % от фермите, ползващи се от разрешение.

3. Когато проверката покаже неспазване на настоящото решение, компетентните органи предприемат необходимите действия за коригиране на положението. Фермерите, които не спазват членове 6 и 7, се глобяват в съответствие с националните разпоредби и могат да бъдат изключени от получаване на разрешение през следващата година.

4. На компетентните органи се предоставят необходимите правомощия и средства за проверка на спазването на условията на дадено разрешение, предоставено съгласно настоящото решение.

Член 10

Докладване

Най-късно до 30 юни всяка година компетентните органи представят на Комисията доклад, съдържащ следната информация:

а) карти с процента на пасищните ферми, процента на селскостопанските животни и процента на земеделската земя, обхванати от разрешения за всеки окръг, както и карти на местното земеползване, както са посочени в член 8, параграф 1;

б) резултатите от мониторинга на подземните и повърхностните води по отношение на концентрацията на нитратите, включително информация за тенденциите при водите както при условията на дерогация, така и при отсъствието на такава, а също и въздействието на дерогацията, предоставена с настоящото решение, върху качеството на водите, както е посочено в член 8, параграф 2;

в) резултатите от мониторинга на почвите по отношение на концентрациите на азот и фосфор в почвената вода и по отношение на минералния азот в почвения профил както при условията на дерогация, така и в отсъствието на такава, както е посочено в член 8, параграф 2;

г) резюме и оценка на данните, получени от засиления мониторинг на водите, съгласно посоченото в член 8, параграф 3;

д) резултатите от проучванията на местното земеползване, сеитбооборота, както и селскостопанските практики, посочени в член 8, параграф 4;

е) резултатите от изчисленията въз основа на съответен модел на степента на загубите на азот и фосфор, посочени в член 8, параграф 5;

ж) оценка на изпълнението на условията за разрешенията въз основа на административния контрол и инспекциите на място, посочени в член 9, параграфи 1 и 2;

з) сравнителен анализ на контрола на пасищните ферми в Ирландия, обхванати от разрешения, и на пасищните ферми в Ирландия, които не са обхванати от разрешения. Анализът включва данни от годишните инспекции, административните проверки, селскостопанските инспекции в контекста на кръстосаното спазване, както и статистика на неспазването.

Член 11

Прилагане

Настоящото решение се прилага в контекста на „Irish Action Programme as implemented in the European Union (Good Agricultural Practice for Protection of Waters) Regulations 2017 (Нормативен инструмент № 605 от 2017 г.)“.

Настоящото решение се прилага до 31 декември 2021 г.

Член 12

Адресат

Адресат на настоящото решение е Ирландия.

Съставено в Брюксел на 8 февруари 2018 година. За Комисията Karmenu VELLA Член на Комисията

(1) ОВ L 375, 31.12.1991 г., стр. 1.

(2) Решение 2007/697/ЕО на Комисията от 22 октомври 2007 г. за предоставяне на поисканата от Ирландия дерогация по силата на Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 284, 30.10.2007 г., стр. 27).

(3) Решение 2011/127/ЕС на Комисията от 24 февруари 2011 г. за изменение на Решение 2007/697/ЕО за предоставяне на дерогация по искане на Ирландия в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 51, 25.2.2011 г., стр. 19).

(4) Решение 2014/112/ЕС на Комисията от 27 февруари 2014 г. за предоставяне на поисканата от Ирландия дерогация съгласно Директива 91/676/ЕИО на Съвета относно опазването на водите от замърсяване с нитрати от селскостопански източници (ОВ L 61, 1.3.2014 г., стр. 7).

(5) Министерство на селското стопанство, храните, рибарството и аквакултурата (Department of Agriculture, Food and the Marine), Ирландия.

(6) Teagasc — органът на Ирландия, отговарящ за развитието на селското стопанство и храните.